CELEX: 62015TN0506
Language: el
Date: 2015-08-29 00:00:00
Title: Υπόθεση T-506/15: Προσφυγή της 29ης Αυγούστου 2015 — Ελληνική Δημοκρατία κατά Επιτροπής

9.11.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 371/28
            
         Προσφυγή της 29ης Αυγούστου 2015 — Ελληνική Δημοκρατία κατά Επιτροπής
   (Υπόθεση T-506/15)
   (2015/C 371/31)
   Γλώσσα διαδικασίας: η ελληνική
   
      Διάδικοι
   
   
      Προσφεύγουσα: Ελληνική Δημοκρατία (εκπρόσωποι: Γ. Κανελλόπουλος, Ε. Λευθεριώτου, Ό. Τσιρκινίδου και Α.-Ε. Βασιλοπούλου)
   
      Καθής: Ευρωπαϊκή Επιτροπή
   
      Αιτήματα της προσφεύγουσας
   
   Η προσφεύγουσα ζητεί από το Γενικό Δικαστήριο:
   
               —
            
            
               να ακυρωθεί η προσβαλλόμενη εκτελεστική απόφαση της Επιτροπής της 22ας Ιουνίου 2015«για τον αποκλεισμό από τη χρηματοδότηση της Ευρωπαϊκής Ένωσης ορισμένων δαπανών που πραγματοποιήθηκαν από τα κράτη μέλη στο πλαίσιο του Ευρωπαϊκού Γεωργικού Ταμείου Εγγυήσεων (EΓΤE) και στο πλαίσιο του Ευρωπαϊκού Γεωργικού Ταμείου Αγροτικής Ανάπτυξης (EΓΤΑA) που κοινοποιήθηκε υπό τον αριθμό C(2015) 4076 (1)», κατά το μέρος της με το οποίο αποκλείονται από τη χρηματοδότηση της Ευρωπαϊκής Ένωσης δαπάνες που πραγματοποιήθηκαν στον τομέα των αποσυνδεδεμένων άμεσων ενισχύσεων κατά τα έτη αιτήσεων 2009, 2010 και 2011 και στον τομέα της πολλαπλής συμμόρφωσης κατά το έτος αιτήσεων 2011, καθώς και κατά την παράλειψή της να επιστρέψει στην Ελληνική Δημοκρατία ποσό 1 0 4 60  620,42 ευρώ, με βάση την απόφαση του Γενικού Δικαστηρίου της 6ης Νοεμβρίου 2014 στην υπόθεση Τ-632/11, Ελληνική Δημοκρατία κατά Ευρωπαϊκής Επιτροπής, σύμφωνα με τα εκτιθέμενα στο ιστορικό και τα προβαλλόμενα με τους λόγους ακυρώσεως· και
            
         
               —
            
            
               να καταδικασθεί η Επιτροπή στα δικαστικά έξοδα.
            
         
      Ισχυρισμοί και κύρια επιχειρήματα
   
   Προς στήριξη της προσφυγής η προσφεύγουσα προβάλλει έξι λόγους.
   Ειδικότερα, για τη δημοσιονομική διόρθωση που επιβάλλεται στα πλαίσια του καθεστώτος αποσυνδεδεμένων άμεσων ενισχύσεων, η Ελληνική Δημοκρατία προβάλλει τέσσερις λόγους ακυρώσεως.
   
               1.
            
            
               Ο πρώτος λόγος ακυρώσεως προβάλλεται στο πλαίσιο της επιβαλλόμενης κατ’αποκοπήν διόρθωσης 25 % για αδυναμίες κατά τον ορισμό και τον έλεγχο των μονίμων βοσκοτόπων κατά τα έτη 2009, 2010 και 2011, αντλούμενος από εσφαλμένη ερμηνεία και εφαρμογή της διατάξεως του άρθρου 2 παράγραφος 2 του κανονισμού 796/2004 (2) (και του μεταγενέστερου άρθρου 2, στοιχείο γ’) του κανονισμού 1120/2009 (3)).
            
         
               2.
            
            
               Ο δεύτερος λόγος ακυρώσεως επίσης προβάλλεται στο πλαίσιο της επιβαλλόμενης κατ’αποκοπήν διόρθωσης 25 % για αδυναμίες κατά τον ορισμό και τον έλεγχο των μονίμων βοσκοτόπων κατά τα έτη 2009, 2010 και 2011, αντλούμενος από εσφαλμένη ερμηνεία και εφαρμογή των κατευθυντήριων γραμμών, ως προς τη συνδρομή των προϋποθέσεων επιβολής δημοσιονομικής διόρθωσης 25 % — έλλειψη αιτιολογίας — υπέρβαση των άκρων ορίων της διακριτικής ευχέρειας της Επιτροπής και ταυτόχρονα παραβίαση της αρχής της αναλογικότητας.
            
         
               3.
            
            
               Ο τρίτος λόγος ακυρώσεως, προβάλλεται στο πλαίσιο της επιβαλλόμενης κατ’ αποκοπήν διόρθωσης 5 % για αδυναμίες του συστήματος αναγνώρισης αγροτεμαχίων (ΣΑΑ) κατά το πρώτο έτος εφαρμογής του (2009), αντλούμενος από εσφαλμένη ερμηνεία και εφαρμογή των κατευθυντηρίων γραμμών — υπέρβαση των άκρων ορίων της διακριτικής ευχέρειας της Επιτροπής και ταυτόχρονα παραβίαση της αρχής της αναλογικότητας.
            
         
               4.
            
            
               Ο τέταρτος λόγος ακυρώσεως, προβάλλεται στο πλαίσιο των επιβαλλόμενων κατ’αποκοπήν διορθώσεων για αδυναμίες στους επιτόπιους ελέγχους και συγκεκριμένα, για τη διόρθωση 2 % για αναποτελεσματικότητα της ανάλυσης κινδύνων για το έτος υποβολής αιτήσεων 2010, αντλούμενος από εσφαλμένη ερμηνεία και εφαρμογή του άρθρου 31, παράγραφος 2, του κανονισμού 1122/2009 (4) και του άρθρου 27 του κανονισμού 796/2004 — προσβολή της δικαιολογημένης εμπιστοσύνης.
               Περαιτέρω, για τα λοιπά προσβαλλόμενα κεφάλαια της εκτελεστικής απόφασης της Επιτροπής προβάλλονται και οι ακόλουθοι δύο λόγοι ακυρώσεως:
            
         
               5.
            
            
               Ο πέμπτος λόγος ακυρώσεως αναφέρεται στη δημοσιονομική διόρθωση σε ποσοστό 2 % κατ’αποκοπήν που επιβάλλεται στα πλαίσια του καθεστώτος της πολλαπλής συμμόρφωσης για το έτος αιτήσεων 2011, αντλούμενος από εσφαλμένη ερμηνεία και εφαρμογή του άρθρου 11 του κανονισμού 885/2006 (5) και του άρθρου 31 του κανονισμού 1290/2005 (6) — ανεπαρκή αιτιολογία — πλάνη περί τα πράγματα, ως προς την κατ’αποκοπή διόρθωση 2 % για το έτος αιτήσεων 2011.
            
         
               6.
            
            
               Ο έκτος λόγος ακυρώσεως αφορά το ποσό που πρέπει να επιστραφεί στην Ελληνική Δημοκρατία σε εκτέλεση της απόφασης του Γενικού Δικαστηρίου της 6ης Νοεμβρίου 2014 στην υπόθεση Τ-632/11 αντλούμενος από παράβαση των άρθρων 266 και 280 ΣΛΕΕ σχετικά με την υποχρέωση της Επιτροπής να λάβει τα μέτρα που συνεπάγεται η εκτέλεση της απόφασης του Δικαστηρίου και έλλειψη αιτιολογίας για τη μη επιστροφή ποσού 1 0 4 60  620,42 ευρώ στην Ελληνική Δημοκρατία, μετά την απόφαση του Δικαστηρίου στην υπόθεση Τ-632/11.
            
         
      (1)  ΕΕ L 182, σ. 39
   
   
      (2)  Κανονισμός (ΕΚ) αριθ. 796/2004 της Eπιτροπής, της 21ης Απριλίου 2004, σχετικά με τη θέσπιση λεπτομερών κανόνων για την εφαρμογή της πολλαπλής συμμόρφωσης, της διαφοροποίησης και του ολοκληρωμένου συστήματος διαχείρισης και ελέγχου που προβλέπονται στον κανονισμό (ΕΚ) αριθ. 1782/2003 του Συμβουλίου για τη θέσπιση κοινών κανόνων για τα καθεστώτα άμεσης στήριξης στα πλαίσια της κοινής γεωργικής πολιτικής και για τη θέσπιση ορισμένων καθεστώτων στήριξης για τους γεωργούς (ΕΕ L 141, σ. 18)
   
      (3)  Κανονισμός (ΕΚ) αριθ. 1120/2009 της Επιτροπής, της 29ης Οκτωβρίου 2009, για τη θέσπιση λεπτομερών κανόνων εφαρμογής του καθεστώτος ενιαίας ενίσχυσης που προβλέπεται στον τίτλο ΙΙΙ του κανονισμού (ΕΚ) αριθ. 73/2009 του Συμβουλίου σχετικά με τη θέσπιση κοινών κανόνων για τα καθεστώτα άμεσης στήριξης για τους γεωργούς στο πλαίσιο της κοινής γεωργικής πολιτικής και τη θέσπιση ορισμένων καθεστώτων στήριξης για τους γεωργούς (ΕΕ L 316, σ. 1)
   
      (4)  Κανονισμός (ΕΚ) αριθ. 1122/2009 της Επιτροπής, της 30ής Νοεμβρίου 2009, σχετικά με τη θέσπιση λεπτομερών διατάξεων εφαρμογής του κανονισμού (ΕΚ) αριθ. 73/2009 του Συμβουλίου, όσον αφορά στην πολλαπλή συμμόρφωση, στη διαφοροποίηση και στο ολοκληρωμένο σύστημα διαχείρισης και ελέγχου, στο πλαίσιο των καθεστώτων άμεσης στήριξης για τους γεωργούς που προβλέπονται στον εν λόγω κανονισμό καθώς και λεπτομερών διατάξεων εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά στην πολλαπλή συμμόρφωση στο πλαίσιο του καθεστώτος στήριξης που προβλέπεται για τον αμπελοοινικό τομέα (ΕΕ L 316, σ. 65)
   
      (5)  Κανονισμός (ΕΚ) αριθ. 885/2006 της Επιτροπής, της 21ης Ιουνίου 2006 , για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1290/2005 του Συμβουλίου σχετικά με τη διαπίστευση των οργανισμών πληρωμών και άλλων οργανισμών και την εκκαθάριση των λογαριασμών του ΕΓΤΕ και του ΕΓΤΑΑ (ΕΕ L 171, σ. 90)
   
      (6)  Κανονισμός (ΕΚ) αριθ. 1290/2005 του Συμβουλίου, της 21ης Ιουνίου 2005, για τη χρηματοδότηση της κοινής γεωργικής πολιτικής (ΕΕ L 209, σ. 1)